晁侍郎折贈芍藥三種
作者：曾幾
朝代：宋

paragraphs: 室空無侍者，終日延白光。
今夕果何夕，粲者忽在旁。
得非散花天，來試鐵石腸。
非羅復非綺，何物爲衣裳。
或濃若猩血，或淺若鵝黄。
或如淡臙脂，薫以百和香。
竟不可意解，發書問何祥。
乃知延閣老，買得從維揚。
自不耐渠惱，幽懷可禁當。
牢辭又不敢，熟視徒彷徨。
吾聞諸古人，物美應獻王。
呼兒燎沈水，持以供虛皇。